Vrou steek haarself glo aan die brandArgieffoto ŉ Vrou is in ŉ kritieke toestand na ŉ Wes-Randse hospitaal geneem nadat sy haarself glo buite ŉ winkel in Randfontein aan die brand gesteek het. Russel Meiring, woordvoerder van ER24, het gesê die voorval het omstreeks Maandag 16:10 buite ŉ winkel in Unionstraat plaasgevind. Die vrou het na bewering vir een of ander rede petrol oor haarself uitgegooi en haarself aan die brand gesteek. “Toe paramedici by die toneel opgedaag het, het die vrou buite die winkel gesit en was sy deur omstanders omring. Sy is ondersoek en daar is bevind dat sy kritieke brandwonde aan haar gesig en kop opgedoen het,” het Meiring gesê. Die vrou is op die toneel behandel en pynmedikasie toegedien voordat sy na die Leratong- provinsiale hospitaal geneem vir verdere behandeling. Die presiese oorsaak van die voorval sal deel vorm van ŉ polisieondersoek.